CELEX: C2004/300/59
Language: et
Date: 2004-12-04 00:00:00
Title: Kohtuasi C-424/04: Euroopa Ühenduste Komisjoni 4. oktoobri 2004. aasta hagi Prantsuse Vabariigi vastu

4.12.2004   
            
            
               ET
            
            
               Euroopa Liidu Teataja
            
            
               C 300/31
            
         Euroopa Ühenduste Komisjoni 4. oktoobri 2004. aasta hagi Prantsuse Vabariigi vastu
   (Kohtuasi C-424/04)
   (2004/C 300/59)
   Euroopa Ühenduste Komisjon esitas 4. oktoobril 2004 Euroopa Ühenduste Kohtusse hagi Prantsuse Vabariigi vastu. Hageja esindajad on K. Wiedner ja B. Stromsky, kohtudokumentide kättetoimetamise aadress Luxembourgis.
   Euroopa Ühenduste Komisjon palub Euroopa Kohtul:
   
               1.
            
            
               tuvastada, et kuna Prantsuse Vabariik ei kehtestanud tellijatele kohustust tagada piiratud pakkumismenetluse raames tegelik konkurents vähemalt viie pakkuja olemasolu näol, isegi kui pakkumises osalema kutsutavate tarnijate ligikaudset arvu ei ole kindlaks määratud, rikkus ta nõukogu 14. juuni 1993. aasta direktiivi 93/36/EMÜ (1) artikli 19 lõikest 2, nõukogu 18. juuni 1992. aasta direktiivi 92/50/EMÜ (2) artikli 27 lõikest 2 ja nõukogu 14. juuni 1993. aasta direktiivi 93/37/EMÜ (3) artikli 22 lõikest 2 tulenevaid kohustusi;
            
         
               2.
            
            
               tuvastada, et kuna Prantsuse Vabariik jättis Prantsuse riigihangete seadustiku kohaldamisalast välja lepingud, mille esemeks on laenud või rahalised kohustused, mis on mõeldud finantseerimis- või rahavoogude vajaduse katmiseks ning mis ei ole seotud kinnisvaratehinguga, rikkus ta nõukogu 18. juuni 1992. aasta direktiivi 92/50/EMÜ artikli 1 punkti a alapunktist vii ja nõukogu direktiivi 93/38/EMÜ (4) artikli 1 lõike 4 punkti c alapunktist iv tulenevaid kohustusi;
            
         
               3.
            
            
               tuvastada, et kuna Prantsuse Vabariik kehtestas riiklike lepingute, mille esemeks on:
               
                           —
                        
                        
                           õigusteenused;
                        
                     
                           —
                        
                        
                           sotsiaal- ja sanitaarteenused;
                        
                     
                           —
                        
                        
                           puhke-, kultuurilised ja sporditeenused;
                        
                     
                           —
                        
                        
                           haridusteenused ning kutsekvalifikatsiooni ja esmakordselt tööturule sisenemisega seotud teenused,
                        
                     sõlmimisele üksnes tarnitavate toodete või osutatavate teenuste määratlemisega nõuded, viidates normidele, kui need on olemas, ning samuti lepingu sõlmimise teadaande saatmise nõuded, viitamata selgelt EÜ asutamislepingu normide ja põhimõtete järgimisele, rikkus ta EÜ asutamislepingu (artikkel 49) põhimõtetest ja normidest tulenevaid kohustusi, täpsemalt võrdse kohtlemise põhimõtet ning läbipaistvuse põhimõtet, mille lahutamatu osa on piisav avalikustamine;
            
         
               4.
            
            
               jätta kohtukulud Prantsuse Vabariigi kanda.
            
         Õiguslikud alused ja peamised argumendid
   Prantsuse riigihangete seadus ei ole teatavas osas kooskõlas EÜ asutamislepingu normide ja põhimõtetega ning riigihanget reguleerivate ühenduse direktiividega.
   Kõigepealt, kuna Prantsuse Vabariik ei kehtestanud tellijatele kohustust tagada vähemalt viie pakkuja olemasolu juhul, kui pakkumises osalema kutsutavate tarnijate ligikaudset arvu ei ole kindlaks määratud, rikkus ta ühenduse direktiividest tulenevat kohustust tagada tegelik konkurents riiklike tarnelepingute sõlmimisel teatavates piiratud menetlustes.
   Prantsuse Vabariik rikkus ka oma kohustusi sellega, et jättis riigihangete seadustiku kohaldamisalast välja lepingud, mille esemeks on laenud või rahalised kohustused, mis on mõeldud finantseerimis- või rahavoogude vajaduse katmiseks ning mis ei ole seotud kinnisvaratehinguga. Need lepingud on seotud teenuste osutamisega ja kuuluvad seega nimetatud direktiivide kohaldamisalasse. Neid ei saa lugeda ka väärtpabereid ja muid finantsdokumente puudutavate eranditega hõlmatuks.
   Lõpuks, kuna Prantsuse Vabariik jättis osade riiklike teenuslepingute suhtes kehtestamata teataval tasemel piisava avalikustamise tagamise kohustuse, on ta rikkunud EÜ asutamislepingu artiklis 49 sätestatud mittediskrimineerimise põhimõtet.
   
      (1)  Nõukogu direktiiv 93/36/EMÜ, millega kooskõlastatakse riiklike tarnelepingute sõlmimise kord (EÜT L 199, 9.8.1993, lk 1).
   
      (2)  Nõukogu direktiiv 92/50/EMÜ, millega kooskõlastatakse riiklike teenuslepingute sõlmimise kord (EÜT L 209, 24.7.1992, lk 1).
   
      (3)  Nõukogu direktiiv 93/37/EMÜ, millega kooskõlastatakse riiklike ehitustöölepingute sõlmimise kord (EÜT L 199, 9.8.1993, lk 54).
   
      (4)  Nõukogu 14. juuni 1993. aasta direktiiv 93/38/EMÜ, millega kooskõlastatakse vee-, energeetika-, transpordi- ja telekommunikatsioonisektoris tegutsevate tellijate hankemenetlused (EÜT L 199, 9.8.1993, lk 84).